ምክር ቤቱ ከ33 ቢሊየን ብር በላይ ተጨማሪ በጀት አጸደቀ
የሕዝብ ተወካዮች ምክር ቤት ከ33 ቢሊየን ብር በላይ የተጨማሪ በጀት ረቂቅ አዋጅ መርምሮ በአብላጫ ድምጽ አጸደቀ።ምክር ቤቱበልዩ ስብሰባው የ2011 በጀት ዓመት ተጨማሪ በጀት ጨምሮ ኢትዮጵያ ከተለያዩ አገራትና አበዳሪ ተቋማት ጋር ያደረገችውን የብድር ስምምነቶችንም አጽድቋል።የምክር ቤቱ የገቢ፣ በጀትና ፋይናንስ ጉዳዮች ቋሚ ኮሚቴ ሰብሳቢ ወይዘሮ ለምለም ሃድጉ መንግስት የተጨማሪ በጀቱ ለአገር ውስጥ ብድር የበጀት ጉድለት በዕቅድ ከተያዘው እንዳይበልጥ እንደሚያደርግ ገልጸዋል።በጀቱ በካፒታል በጀት ስራዎች ተሰርተው ክፍያቸው ላልተፈጸሙ ፕሮጀክቶች ክፍያና በሽርክና ለተቋቋመው የቱሉ ካፒ የወርቅ ልማት ፕሮጀክት የመንግስት ድርሻ የሆነውን የመንገድ ግንባታ እንዲሁም የኤሌክትሪክ ዝርጋታ ለመሸፈን እንደሚውል ጠቅሰዋል።  በተለይም በአሁኑ ወቅት በአገሪቷ የሚደርሰው የተፈጥሮና ሰው ሰራሽ አደጋ የሚያስከትለውን ጉዳት ለመከላከልና ለመቋቋም ያገለግላል ተብሏል፡፡በ2011 በጀት ዓመት የተቀመጡ የፕሮግራም በጀት ግቦችን ለማሳካት የበጀት እጥረት ያጋጠማቸውን አስፈፃሚ መስሪያ ቤቶች ፋይናንስ እንደሚያግዝ ተጠቅሷል።ምክር ቤቱ ከ33 ቢሊዮን ብር በላይ ለተጨማሪ ወጪ መጠባበቂያ በጀት እንዲሆን በቀረበው መሰረት ተወያይቶ በአብላጫ ድምጽና በአንድ ድምጸ ተአቅቦ አጽድቆታል።(ምንጭ ፡- ኢዜአ)